DIGRIET TAL-QORTI ĠENERALI GĦAS-SERVIZZ PUBBLIKU TAL-UNJONI EWROPEA

(It-Tieni Awla)

3 ta’ Marzu 2016

Carlo De Nicola

vs

Il-Bank Ewropew tal-Investiment (BEI)

u

Il-Qorti tal-Ġustizzja tal-Unjoni Ewropea

“Servizz pubbliku — Persunal tal-BEI — Responsabbiltà mhux kuntrattwali tal-Unjoni — Fastidju psikoloġiku — Inċitament impliċitu li jirriżulta mill-attività ġudizzjarja tal-qrati tal-Unjoni — Kumpens għad-dannu li jirriżulta minn fastidju psikoloġiku — Ksur tad-dritt għal smigħ xieraq — Tul eċċessiv tal-proċeduri ġudizzjarji — Nuqqas ta’ kompetenza tat-Tribunal għas-Servizz Pubbliku — Rinviju parzjali tar-rikors quddiem il-Qorti Ġenerali tal-Unjoni Ewropea”

Suġġett :

Rikors, ippreżentat skont l-Artikolu 270 TFUE, li bih C. De Nicola jitlob, essenzjalment, minn naħa, l-annullament tad-deċiżjoni tal-Kumitat tal-Appell (iktar ’il quddiem il-“Kumitat tal-Appell”) tat-8 ta’ Diċembru 2014 li tiċħad ir-rikors tiegħu tiegħu intern għall-annullament u l-emenda tar-rapport ta’ evalwazzjoni tiegħu għall-2013, l-annullament tar-rapport ta’ evalwazzjoni tiegħu għall-2013, l-annullament tad-deċiżjoni tal-Bank Ewropew tal-Investiment (EIB jew iktar ’il quddiem il-“Bank”) li ma jiġix promoss u l-annullament tal-linji gwida għall-eżerċizzju ta’ evalwazzjoni tal-prestazzjonijiet 2013. C. De Nicola jitlob, min-naħa l-oħra, il-konstatazzjoni tal-fastidju pskiloġoiku li jqis li huwa vittma tagħha. Barra minn hekk, ir-rikorrent jitlob lit-Tribunal għas-Servizz Pubbliku sabiex jikkonstata r-responsabbiltà tal-Unjoni Ewropea “peress li impliċitament tinċita l-fastidju permezz tas-sentenzi mogħtija mill-imħallfin tagħha u li jiksru r-regoli għas-‘smigħ xieraq’”. Fl-aħħar nett, ir-rikorrent jitlob il-kundanna tal-Bank u tal-Unjoni għall-kumpens in solidum tad-danni morali u materjali li jallega li ġarrab.

Deċiżjoni:

It-talbiet għal kumpens diretti kontra l-Unjoni Ewropea, irrappreżentata mill-Qorti tal-Ġustizzja tal-Unjoni Ewropea, imressqa fil-kuntest ta’ dan ir-rikors irreġistrat bir-referenza F‑100/15, De Nicola vs BEI u Il-Qorti tal-Unjoni Ewropea, huma rrinvjati lill-Qorti tal-Unjoni Ewropea. L-ispejjeż relatati ma’ dawn it-talbiet huma rriżervati.

Sommarju

Proċeduri ġudizzjarji — Tqassim tal-kompetenzi bejn il-varji qrati tal-Unjoni — Talba għal kumpens minħabba n-natura inġusta ta’ proċeduri ġudizzjarji u minħabba t-tul eċċessiv tagħhom — Nuqqas ta’ ġurisdizzjoni tat-Tribunal għas-Servizz Pubbliku — Rinviju lill-Qorti Ġenerali

(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 51, u Anness 1, Artikoli 1 u 8(2)

Is-sistema ġudizzjarja, kif attwalment stabbilita permezz tat-Trattat FUE, l-Istatut tal-Qorti tal-Ġustizzja u Deċiżjoni 2004/752, li tistabbilixxi t-Tribunal għas-Servizz Pubbliku tal-Unjoni Ewropea, tagħmel delimitazzjoni preċiża tal-kompetenzi rispettivi tat-tliet qrati tal-Qorti tal-Ġustizzja, jiġifieri l-Qorti tal-Ġustizzja, il-Qorti Ġenerali u t-Tribunal għas-Servizz Pubbliku, b’mod li l-kompetenza ta’ waħda minn dawn iż-żewġ qrati sabiex tieħu deċiżjoni fuq rikors teskludi neċessarjament il-kompetenza tal-oħra.

It-Tribunal għas-Servizz Pubbliku huwa kompetenti ratione materiae sabiex jieħu konjizzjoni ta’ rikors għad-danni ippreżentat minn uffiċjal jew membru tal-persunal kontra l-istituzzjoni li minnha jiddependi, meta t-tilwima toriġina fir-rabta ta’ impjieg li tgħaqqad il-persuna kkonċernata mal-istituzzjoni. Għall-kuntraju, mill-Artikolu 256(1) TFUE u mill-ewwel paragrafu tal-Artikolu 51 tal-Istatut tal-Qorti tal-Ġustizzja jirriżulta li l-Qorti Ġenerali tal-Unjoni Ewropea hija l-unika kompetenti sabiex tisma’ fl-ewwel istanza rikorsi għad-danni mressqa minn individwi, meta dawn ir-rikorsi ma jkunux joriġinaw minn relazzjoni ta’ impjieg li torbot il-persuna interessata ma’ istituzzjoni.

Fil-fatt, tali tqassim ta’ kompetenzi bejn il-Qorti tal-Unjoni Ewropea u t-Tribunal għas-Servizz Pubbliku kif jirriżulta mill-Artikolu 256 TFUE u l-Artikolu 1 tal-Anness I tal-Istatut tal-Qorti tal-Ġustizzja jfisser l-obbligu li jiġi vverifikat is-suġġett veru ta’ talba għal kumpens, inkluż il-bażi legali li fuqha tistrieħ, sabiex jiġi vverifikat jekk it-tilwima b’hekk ċirkoskritta tirrelata mal-kuntest tad-drittijiet u l-obbligi reċiproċi li jorbtu l-uffiċjal jew il-membru tal-persunal, minn naħa, u l-istituzzjoni jew il-korp li jimpjegah, min-naħa l-oħra.

B’hekk, talba għad-danni bbażata fuq l-allegata natura inġusta tal-proċeduri ġudizzjarji quddiem il-qrati tal-Unjoni u fuq l-allegat tul eċċessiv tagħhom ma taqax fil-kuntest tal-relazzjoni ta’ impjieg bejn il-persuna kkonċernata u l-istituzzjoni, anki jekk din ikollha rabta mal-allegat fastidju psikoloġiku allegat min-naħa tal-istituzzjoni inkwistjoni.

F’dan ir-rigward, l-Anness I tal-Istatut tal-Qorti jipprovdi, fl-Artikolu 8(2), mekkaniżmu speċjali f’każ li t-Tribunal għas-Servizz Pubbliku jqis li huwa inkompetenti minħabba li r-rikors jaqa’ fil-kompetenza tal-Qorti tal-Ġustizzja jew tal-Qorti Ġenerali tal-Unjoni. Fil-fatt, pjuttost milli tħalli l-bqija tad-dikjarazzjoni ta’ inkompetenza f’idejn il-partijiet, li, jekk ikun il-każ, jippreżentaw appell, l-Artikolu 8(2) tal-imsemmi anness jipprovdi r-rinviju tal-kawża quddiem il-qorti tal-Unjoni meqjusa kompetenti.

(ara l-punti 14, 16 u 18 sa 21)

Referenza:

Il-Qorti tal-Ġustizzja: sentenza tal-10 ta’ Settembru 2015, Eżami mill-ġdid Missir Mamachi di Lusignano vs Il-Kummissjoni, C‑417/14 RX-II, EU:C:2015:588, punti 38, 41 u 56

Il-Qorti Ġenerali tal-Unjoni Ewropea: digrieti tat-12 ta’ Ġunju 2012, Strack vs Il-Kummissjoni, T‑65/12 P, EU:T:2012:285, punt 12, u tad-9 ta’ Jannar 2015, Marcuccio vs L-Unjoni Ewropea, T‑409/14, EU:T:2015:18, punt 58

It-Tribunal għas-Servizz Pubbliku: digriet tas-7 ta’ Diċembru 2011, Strack vs Il-Kummissjoni, F‑44/05 RENV, EU:F:2011:191, punt 8